khistorydata/jeongjo-sjw-relations huggingface dataset:
정조 21년
金達淳以義禁府言啓曰時囚罪人南履正杖八十徒二年定配以其母年七十九收贖告身盡行追奪放送事草記批旨內親年旣云如是篤老則其在絜矩之政合施參恕之道特爲附過還職可也事命下矣南履正附過還職放送之意敢啓傳曰知道
정조 21년
丁巳九月初六日辰時上御重熙堂同副承旨入侍時同副承旨金達淳假注書呂東植記注官金良倜記事官承膺祚以次進伏訖上命書傳敎曰今番輦路邑儒生應製已有下敎者初十日應製試取於各其邑而前期各其守令上來齎往御題事分付捧券後守令亦爲親納事分付道伯時未還營令內閣直關各邑使之整待而華城廣州則留守親執試取依華城應製而題則令迎華慶安察訪齎往收券則地方官來納事下諭于兩都留守處而隨駕校卒等捧擧案者各從附近或竝邑校則柳葉箭一巡軍則鳥銃三放試取而此亦國試不可只委地方官矣試官一員當臨時下送而以十五日試取事分付兩都則勿差試官留守專管竝令整理儀軌廳知委上曰右副何爲出去耶達淳曰似緣臣等引義之故矣旣承下詢臣請仰陳右副所坐之本事若比之於當者則固不無差殊之別而原人於不可原之地饒舌於不可饒之事則其無嚴於義理不謹於隄防已無可言矣聖度包容拯之擢之則在渠道理固當含恩畏義訟愆引咎之不暇而今番疏語了無悔悟之意乃反直道自居至以伺影之毒歸之於言者其放恣無忌憚如此臣雖無似與此等人比肩同院誠爲重難昨日違牌之擧非不知猥越而實出於不得已也上曰其疏果有此等句語耶達淳曰然矣上曰何須責備而引義之擧亦何必人人而爲之耶達淳曰聖敎誠然矣而臣實愚昧此等處不能細入商量且荐承筵敎與飭敎故冒昧承膺若自臣等看作尋常不示若浼之意則其弊將何所不至乎臣於再昨治疏繕寫遽値門鑰之已下未及呈納矣且今世道之憂罔有涯岸而自上若不明示涇渭之別任其自恣則豈不萬萬可悶乎雖以今日事言之旣已猜得而緣故出去初牌卽入擧措駭然矣上曰已還入乎達淳曰然矣上曰已除工議今無可論矣上曰在院承旨持公事入來可也賤臣承命出傳左承旨李晩秀左副承旨李海愚進伏上曰檢校待敎入直與否知入可也賤臣承命出傳回奏曰未爲入直云矣上曰然則入來可也賤臣承命出傳上敎晩秀曰左承旨持此傳敎先爲退出速速知委可也晩秀曰諸守令當以齎題事上京而其中仁川倅有實病云矣上曰然則使富平倅仍爲齎往好矣而金浦郡守旣經承旨不必更送京試官矣上曰試紙則以壯紙爲之好矣又敎曰畿伯方出巡矣營中擧行易致稽緩營吏招入另飭可也晩秀先退上曰吏參省掃之地當爲幾里云耶達淳曰似聞七八十里云矣上曰明日果入來云耶達淳曰俄纔問之而回答則未及見之矣海愚讀奏咸鏡監司李鼎運狀啓會寧府使李潤謙等到任事黃海監司李義駿狀啓遂安郡反庫事達淳讀咸鏡監司李鼎運啓本罪人金甘丁等放送事黃海監司李義駿啓本罪人等同推開坐事咸鏡監司李鼎運啓本罪人韓鎭等定平府到配事分書判付訖命退承史以次退出
정조 21년
都承旨未差行左承旨李晩秀坐右承旨李肇源坐直左副承旨未差右副承旨未差同副承旨金達淳坐直注書金履永仕柳遠鳴病假注書呂東植坐直事變段主書未差
정조 21년
金達淳啓曰行大司憲金載瓚執義柳畊持平宋知濂未肅拜掌令許鍒在外尹寅基持平朴載德呈辭監察茶時之意敢啓傳曰知道
정조 21년
李晩秀啓曰來十一日朝參日次矣敢稟傳曰停
정조 21년
李晩秀啓曰來十一日輪對日次矣敢稟傳曰當次人受點後日次來待
정조 21년
李肇源啓曰事變假注書尹東壽身病猝重勢難察任今姑改差何如傳曰允
정조 21년
李肇源啓曰壯勇大將鄭民始以本營軍兵射放事明日燕尾亭出去矣所佩虎符及傳令牌何以爲之敢稟傳曰仍佩往來
정조 21년
李肇源啓曰右邊捕盜大將李得濟以善騎別將明日燕尾亭試射事出去矣所佩命召及大將牌傳令牌何以爲之敢稟傳曰仍佩往來
정조 21년
傳于李晩秀曰左副承旨聞有實病許遞前望單子入之待下批牌招察任
정조 21년
金達淳啓曰臣與左副承旨李海愚伴直矣纔已遞差出去伴直無人右承旨李肇源所當牌招而拘於廳規不得請牌何以爲之敢稟傳曰牌招
정조 21년
李肇源以武一所試官意啓曰臣所今日平明開場自黃字鳥銃仍爲試放之意敢啓傳曰知道
정조 21년
李肇源以武一所試官意啓曰臣所今日片箭應射擧子自天字至黃字半字一百三十九人畢試內貫一中一人邊一中十二人入格合爲十三人而仍自天字騎芻試取之意敢啓傳曰知道
정조 21년
李肇源以武一所試官意啓曰臣所今日騎芻應射擧子自天字至黃字半字一百三十九人內一中入格爲五人而仍自天字鳥銃八貫革試取之意敢啓傳曰知道
정조 21년
李肇源以武一所試官意啓曰臣所今日鳥銃應放擧子自天字至黃字半字一百三十九人內邊三中一人貫一中邊一中一人邊二中一人邊一中十三人入格合爲十六人而黃字未畢試日暮姑停之意敢啓傳曰知道
정조 21년
李肇源以武一所試官意啓曰臣所今日鳥銃應放擧子黃字半字二十八人內入格貫一中三人邊一中四人昨日入格十六人合爲二十三人而騎槍則無一人應試之人矣各技皆已畢試仍爲修正榜目之意敢啓傳曰知道
정조 21년
李肇源以武二所試官意啓曰臣所今日鳥銃應放擧子一百七人而入格八人內邊二中一人貫一中一人邊一中六人矣鳥銃今已畢試騎槍當爲試取而無一人應試矣各技皆已畢試仍爲修正榜目之意敢啓傳曰知道
정조 21년
李肇源以禁衛營言啓曰本營牙兵李永得阿峴近處捉得豹虎一頭來納故封進而木三疋布二匹依例施賞之意敢啓傳曰知道
정조 21년
李肇源以禁衛營言啓曰謹依下敎本營捉虎軍李永得處內下木四疋布三疋賞給之意敢啓傳曰知道
정조 21년
刑曹啓目粘連咸陽盧嶂獄事段不可輕易更令道臣別定査官究覈啓聞後稟處爲白乎旀眞寶金守業獄事段漫漶吞吐敢爲掉脫之計者尤極凶獰分付道臣更加嚴刑期於取招爲白乎旀淸道朴朔不獄事段氣勢之獰悍凶鋒之憯毒比諸他獄尤極痛惡分付道臣嚴加刑訊期於取服爲白乎旀咸昌崔遇龍獄事段揆以法理不可無懲從重勘處之意分付道臣爲白乎旀東萊孫貞日獄事段獄體至重以臣膚淺之見不敢遽然論斷上裁何如判付啓咸陽盧嶂段跡甚絶悖供亦輸款而辜限一款卿等之言亦有所見嚴飭道臣使卽歸一後狀聞爲旀眞寶金守業段卿曹回啓之起疑査官報辭未知十分分析更飭推官後同推時別出意見究問如有疑端使之報來後狀聞爲旀淸道朴朔不段更令該倅毋蔽前見勿絢衆論而須於同推之時以衆論參前見如有一分疑端使卽報營後枚擧狀聞事分付爲旀咸昌崔遇龍段醉漢死於不醉漢之手云則無論其情之故殺與否焉逭償命之律特以干犯之在逃有所起疑今見査案則金哥似非正犯然此獄則有疑晦者在焉道伯推官之皆未免泛看更以當覈不覈之端使之覈出於同推時又或因循以過一味謄報例案則當該推官等拿處金哥勘放事分付爲旀東萊孫貞日段此豈如是漫漶之案乎道啓曹啓俱未十分的確而雖以査官言之旣知其斷斷無疑何乃至今不捧直招於正犯乎査啓還下送令道臣推官除尋常究覈卿等之致疑者期於釋疑正犯之吞吐者一一輸款然後指一登聞無或如前之爲事嚴飭爲良如敎
정조 21년
丁巳九月初七日辰時上御重熙堂左承旨入侍時行左承旨李晩秀假注書呂東植記注官金良倜記事官承膺祚以次進伏訖上曰輦路邑應製傳敎果一一知委耶晩秀曰昨日卽爲詳細知委矣上曰抄啓文臣諸作排鋪太促有非治世之音故又使更試矣晩秀曰題太好而文不能稱故諸作如是矣仍命退承史以次退出
정조 21년
丁巳九月初七日辰時上御重熙堂右承旨入侍時右承旨李肇源假注書呂東植記注官金良倜記事官承膺祚以次進伏訖上曰承旨在院者誰也肇源曰左承旨李晩秀左副承旨李海愚同副承旨金達淳矣上曰文臣書題落點先爲出給可也賤臣承命出傳上曰諸文臣作書之限當在何日肇源曰當在初十日矣上曰文臣輩必多難耐之事矣肇源曰臣於往來時見之則殆同出接做工於渠輩可謂榮矣上曰其時之以銘呈券誠駭然矣凡文製之出銘論等短篇者蓋爲治經文官地也渠輩則優於做表而乃反如是耶肇源曰表則難於早呈故取其了當之易者是誠占便之計也仍命退承史以次退出
정조 21년
丁巳九月初七日午時上御重熙堂左副承旨入侍時左副承旨李海愚假注書呂東植記注官金良倜記事官承膺祚以次進伏訖上曰吏批守令未下直爲幾人知入可也賤臣承命出傳回奏曰招該吏問之則無未下直者云矣上曰坐直承旨誰也知入可也賤臣承命出傳回奏曰左副承旨及同副承旨金達淳云矣仍命退承史以次退出
정조 21년
行都承旨洪明浩坐行左承旨洪仁浩坐直右承旨李魯述在外左副承旨李相璜坐直右副承旨金達淳式暇同副承旨李基讓牌不進注書金履永仕柳遠鳴病假注書呂東植仕直事變假注書金銓仕
정조 21년
李相璜啓曰行大司憲金載瓚執義柳畊持平宋知濂未肅拜掌令尹寅基持平朴載德呈辭掌令許鍒在外監察茶時之意敢啓傳曰知道
정조 21년
傳于李肇源曰定例堂上入侍
정조 21년
尹東壽改差代以金銓爲事變假注書
정조 21년
以知義禁尹師國同義禁李祖承罷職傳旨傳于李相璜曰分揀
정조 21년
承旨前望單子入之洪明浩洪仁浩李魯述李相璜李基讓落點
정조 21년
以同副承旨李基讓牌不進罷職傳旨傳于李相璜曰只推更爲牌招
정조 21년
洪仁浩以弘文館言啓曰本館下番無他推移之員不得已以上番姑降入直之意敢啓傳曰知道
정조 21년
以副應敎韓光植校理安策副校理鄭東榦修撰李升運牌不進罷職傳旨傳于李相璜曰只推
정조 21년
洪明浩以吏曹言啓曰今此宣武祠祭享時廟司當以兵曹一軍色郞廳之例兼本祠郞廳者塡差矣兵曹正郞有闕之代口傳差出以爲將事之地何如傳曰允
정조 21년
吏曹口傳政事以閔命爀爲兵曹正郞
정조 21년
以黃海道御史呂駿永狀啓判付內啓下備邊司爲旀另加着意巡察俾有特遣之實效事三懸鈴嚴飭行會爲旀長連前倅之不爲躬審頹戶以致虛實之相混云者所爲極爲痛駭令該府拿囚嚴問捧口招以爲懲一勵百之地不能檢飭之道臣爲先推考爲良如敎
정조 21년
丁巳九月初八日辰時上御便殿左承旨入侍時行左承旨李晩秀記事官金履永記注官金良倜記事官吳泰曾以次進伏訖上曰原任閣臣入侍賤臣承命出傳與原任直提學徐龍輔原任直閣金祖淳偕入進伏上曰御題之自內下者本不使諸臣承書而今番駕過十邑每一邑試以各體三首頗爲浩繁諸閣臣分書可也上曰定例堂上入侍賤臣承命出傳與禮曹判書李時秀偕入進伏上曰十邑應製時節目書出十度分賜十邑守宰之奉御題下去者以送可也命書傳敎曰左承旨右承旨許遞與未差之代前望單子入之待下批牌招察任命退諸臣以次退出
정조 21년
行都承旨洪明浩坐行左承旨洪仁浩坐直右承旨李勉兢坐左副承旨李相璜坐右副承旨金達淳坐直同副承旨朴載淳牌不進注書金履永仕柳遠鳴病假注書呂東植仕直事變假注書金銓仕
정조 21년
金達淳啓曰行大司憲金載瓚執義柳畊掌令尹寅基持平宋知濂朴載德牌招啓辭未下掌令許鍒在外監察茶時之意敢啓傳曰知道
정조 21년
金達淳啓曰御營廳將官來言今日本廳日次私習云矣敢啓傳曰知道
정조 21년
以壯勇營習陣單子傳于金達淳曰退行
정조 21년
洪明浩啓曰右副承旨金達淳今日不爲仕進卽爲牌招何如傳曰允
정조 21년
洪明浩啓曰新除授右承旨李魯述時在京畿驪州地斯速乘馹上來事下諭何如傳曰允
정조 21년
洪仁浩以弘文館言啓曰本館下番姑降入直事甚未安副應敎韓光植校理安策副校理鄭東榦修撰李升運旣有只推之命副修撰洪秀晩由限已過修撰李升運副修撰洪秀晩牌招推移入直副應敎韓光植校理安策副校理鄭東榦一體牌招察任何如傳曰允
정조 21년
以副應敎韓光植校理安策副校理鄭東榦修撰李升運副修撰洪秀晩牌不進罷職傳旨傳于金達淳曰只推
정조 21년
傳于洪明浩曰政官牌招開政
정조 21년
以吏曹參議蔡弘遠牌不進罷職傳旨傳于金達淳曰只推更爲牌招
정조 21년
傳于洪明浩曰都憲雖兼文任考試之時袖中之笏記自可傳啓而近於新定式之後出膺者絶罕處義誠過矣然有當爲而未爲者職務亦未免相妨行大司憲金載瓚許遞今日政抄選中當爲人擬入事分付銓曹
정조 21년
以同副承旨李基讓再牌不進罷職傳旨傳于金達淳曰只推
정조 21년
傳于洪明浩曰違牌承旨許遞前望單子入之
정조 21년
傳于洪明浩曰在外承旨許遞今日政差出待下批一體牌招
정조 21년
金達淳以漢城府言啓曰帳籍法意本自嚴重設廳收單子之後所掌各吏分掌繕寫於廳中例也卽者中部收單七百九十張西部收單二百七十張因該吏之雇人倩寫於府外閭舍偶然失火全數灰燼云事之驚駭莫此爲甚其勢不得不更爲收單而兩部千戶一年再單易致爲弊該吏則爲先照律嚴繩仍令別定他吏從便收捧毋或擾民而府外之私自移謄萬萬痛駭常時之不能檢飭難逭其罪當該郞廳令該府拿問處之臣亦惶恐待罪之意敢啓傳曰戶籍設廳亦一都監則其事體之尊嚴擧行之關緊果何如也始旣無難循襲更又無難煩請法綱雖曰掃地寧有是乎亦何敢諉罪於郞官乎設廳以後判堂施以畿郡徒竄之典其餘堂上削職郞吏等令攸司照法處置諸堂之代今日政擇差待下批牌招開坐於該府勿爲更捧單於民戶一款及此後申明舊典無敢違越之道論理講確使之草記可也
정조 21년
有政吏批判書宋煥箕在外參判徐邁修進參議蔡弘遠進行都承旨洪明浩進以鄭民始爲工曹判書李祖承爲漢城左尹李集斗爲漢城右尹邊得讓爲判義禁金載瓚爲弘文提學尹得孚爲同春秋金載瓚爲宗廟提調金觀柱爲軍資正沈鎜白文璟爲典籍朴吉源爲中學敎授崔錫圭爲江原都事兼春秋申光岳校書著作韓耆裕以上竝單付
정조 21년
兵批判書李祖源參判柳誼病參議李文會入直進參知尹致性病右副承旨金達淳進護軍李鼎揆洪聖淵副護軍魚用謙許晊李肇源李海愚以上竝單付
정조 21년
傳于洪明浩曰新除授亞尹或有實病或在印所竝許遞前望單子入之待下批牌招察任
정조 21년
漢城府堂上前望單子入之左尹鄭大容右尹李益運落點
정조 21년
吏批再政以趙心泰爲漢城府判尹三政以李城輔爲大司憲四政以朴載淳爲承旨
정조 21년
以同副承旨朴載淳牌不進罷職傳旨傳于金達淳曰只推
정조 21년
金達淳以刑曹言啓曰因漢城府啓辭戶單燒燼郞吏等令攸司照法處置事命下矣謹按律文則大典通編贓盜條有曰帳籍偸取者邊遠定配帳籍設廳本自嚴重則該吏輩之不有法意暗自欺取恣意移置於府外閭家以至燒燼之境者究厥罪犯無異偸出竝依此律漢城府書吏趙仁祿平安道渭原郡許錞全羅道海南縣邊遠定配卽爲押送之意敢啓傳曰寧有如許草記乎一不推問直爲照律於特敎使之處置之下者卿等事萬萬駭然近來法司貌樣之駭悖何至於此乎草記還給謬例之昉於何時及緣何敢又犯科之罪各別究覈啓聞可也
정조 21년
金達淳以義禁府言啓曰長連前縣監曺允彦拿囚嚴問捧口招事傳旨啓下矣曺允顔以永平縣令時在任所云依例發遣府羅將拿來何如傳曰允
정조 21년
大司諫尹長烈疏曰伏以臣學蔑識短才不踰人卽一庸愚之賤品而猥被謬恩偏蒙洪私立朝三十餘年內而華貫外而腴官無不推次歷揚視若固有矧又年來科宦相繼闔門增榮臣嘗父子相對涕淚被面噫人臣之遭値聖明霑沐雨露者亦復何限而豈有如臣之天地罔極河海莫量者哉然而榮寵愈隆而涯分漸溢感結彌深而報答無由居常怵惕若負大何向叨藩任罪著溺職畢竟恩勘辜重罰輕曾未幾何敍復如舊臣之悚蹙慙恧尙切于中而今者薇垣新命又下於訟慾縮伏之際臣於是惝怳踧踖益無所措躬夫罪轉爲榮則以感激爲主才不堪恩則以竭蹶爲效況臣之跡阻臺端今爲一紀陳力於補拾之責畢義於沫飮之辭者亦臣酬報涓埃之地則今於新除之下固何敢有逡巡辭避之意而第臣素患眼病漸以成痼視物昏瞀色相難分者積有年所曩以承宣入侍已蒙聖上之所垂矜而齒益向衰病隨添加尋常行步如瞽無相等閑文字尙多倩人今於莫重傳啓之地其何能察識而陳達耶諫官之職專任耳目而今臣之病難責聰明臣雖欲怵分感恩冒沒承當其如國事之苟且臺體之虧損何此非徒臣之一身狼狽而至於言責長官之地濫叨非分之嫌則有不暇論也除命有日召牌荐降而進身無路如限在前自犯違傲罪戾徒增玆不得已不避瀆擾冒此陳懇伏乞聖慈諒臣實狀鐫臣職名以安微分以重朝體焉臣不以見職自居而職名一日未卸則有一日之責旣有所懷略此贅陳焉方今上下之所相勉而相戒者只在於明義理靖世道而義理之明世道之靖亦惟在於別忠逆之分嚴隄防之道而已蓋自乙丙以後我聖上憂天彝之漸晦慮人心之將溺特揭昏衢日月於一部春秋明天尊地卑之義嚴扶陽抑陰之理使千秋之爲亂賊者有所知懼則是宜天彝人心永有底定而乃反世故層生逆變相續醖釀於戊庚諸賊狼藉於丙午群凶前後傳襲脈絡如貫及夫乙卯奸賊則其嘯聚盤結又復別立營壘妖凶憯毒無所不爲其爲心則謂君上可誣謂威福可專其爲事則謂天理可反謂大義可壞內焉締結同黨矯僞百道外焉誑惑群情鼓張萬端忠讜由是而消沮宵小緣此而竊弄十數年間世道人心俱入於陷溺之中不知義理之爲何事忠逆之爲何物甚至有做出蜚語誣我聖德誑誘所及情狀難測何幸乾道孔昭聖斷赫然燭魑魅於太陽慴妖魔於神霆使安危之機轉移於一反掌之間儘乎大聖人所作爲出尋常萬萬而從今以後復何憂乎孔任巧侫哉然而顧瞻之習尙餘綢繆之態不悛或有投托匪類用意嘗試者或有角勝公議挺身立幟者國是已定而民志則不壹奸萌已折而異言則自如噫此類之負國辜恩固不勝其憤惋痛駭而臣愚死罪竊恐我殿下所以別忠逆嚴隄防之道猶有所未盡而然也天網太恢王章久屈凶頭尙戴於一天妖腰幸逭於三尺而以至于懲討者不免於鉗口明張者無路於措手可覈者不覈可罪者不罪聖心之所欲爲則國論雖沸而無所恤焉聖心之所欲拒則廷爭雖切而不能入焉彼窺伺觀望之類安得無暗地抵掌復生躑躅之心耶伏願聖明自今以往凡於忠逆提防之際一切用加倍之法禁條之設悉令罷之忠憤之請一皆從之事雖貴於調停而公議則猶恐其不激不峻政雖務於恢蕩而趨向則不使之或混或襍俾正氣日長邪類潛消義理不待明而自明世道不期靖而自靖惟殿下深留聖意焉且臣於近日事竊有所區區憂歎者敢此附陳焉大凡人主之御世導俗群下之藉手事上都不出於誠實二字苟非其誠雖冗務庶事不可以理況大義理大懲討之係國家安危處豈可容一毫不誠哉噫殿下於月前行幸時又何爲而復有過擧也以殿下大公至正磊落光明之聖德聖工乃獨於此一事破壞常經借用權宜前年如是今歲復然使在下之人乃敢臆料於前懷疑於後臨事蒼黃徒失國體怵義顚倒莫盡臣分過了一場擾攘則輒復如前玩愒懲討便作文具義理終歸空言若此擧措求之往牒實所未見其深憂永慮豈徒在於天討之稽輿憤之菀而已哉於此一事而上下之不誠若此則尙何望乎淸化源而立治模也伏願殿下克恢聖度夬揮乾斷先從此一事而亟允三司之請追往昔之闕遺杜來後之弊源使頹綱復振盛德益章焉臣又有所凜然而心寒者戊午之孝純庚申之賊䃏是何等凶逆一則窮凶不道之狀畢露於庭請二十四啓鐵案已成丹書自在一則至妖絶悖之罪莫逃於杖斃孥籍之後而古今公議更無二辭則雖百世之後孰敢容議於其間而今其凶孼遺種乃敢號籲於淸蹕之下者事係變異義急杜絶而爲承宣者乃反諉以久遠敢出眩惑之計無難抄啓以助僥倖之望出納唯允之義固如是乎夫以二凶之罪而猶敢伸雪之是圖則亂臣賊子何所懲畏而王府金石之案其將破壞無餘霜氷之漸豈不大可懼哉纔因金吾回啓上言人則雖竝照法嚴勘而其在扶義理謹隄防之道不可仍而置之臣謂其時該房承旨施以譴削之典斷不可已也臣無任云云省疏具悉朝象事當留意矣金浦事置之該房承宣事近於上言擊錚之嚴禁猥濫而事關隄防之眞箇可罪者冤在覆盆而眞箇可矜者一例書猥字反有矯枉之歎今番以此提諭各房及其回啓嚴加照律則爾所論列似未諳事實不允爾其勿辭察職
정조 21년
丁巳九月初九日辰時上御誠正閣諸承旨持公事入侍時行都承旨洪明浩行左承旨洪仁浩左副承旨李相璜記事官金履永假注書呂東植記注官金良倜記事官承膺祚原任直閣金勉柱以次進伏訖上曰臺疏所言下番固當受以爲罪而處分則從當爲之下番翰林吳泰曾勿待牌招使之入來可也明浩讀奏全羅監司李得臣狀啓玉果縣監尹秤到任事相璜讀奏咸鏡監司李鼎運啓本罪人私奴德乭端川府到配事分書判付訖上敎相璜曰承旨之與吏議疏辨者本事何事相璜曰左相之最初大拜時臣與同僚聯疏攻劾矣向來蔡弘遠之筵奏也指臣爲送言乞憐誠有是也則臣是心跡兩判之人將安所藉手而事君乎臣果陳疏自明矣上曰彼之指證以爲親聽者數人而承旨則獨言其不然勢將誰勝以此以彼今已收殺矣何足多言也仍命退承史以次退出
정조 21년
行都承旨洪明浩坐行左承旨洪仁浩坐直右承旨李勉兢坐左副承旨李相璜坐右副承旨金達淳坐直同副承旨睦萬中年限啓辭未下注書金履永仕柳遠鳴病假注書呂東植仕直事變假注書金銓仕
정조 21년
藥房提調李時秀副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
洪明浩啓曰同副承旨朴載淳今日不爲仕進卽爲牌招何如傳曰許遞前望單子入之待下批牌招
정조 21년
金達淳啓曰備邊司郞廳來言今日賓廳日次而大臣身病不得來會云矣敢啓傳曰知道民憂國計近來孰有進而獻替退思彌綸者而目今兩南沼野之穡事尤非一刻放心處月六賓對與逐日籌坐未見一番擧行聞有愼節而然云而如可强勿入頉稟事言于廟堂可也
정조 21년
金達淳啓曰今日次對兩司當爲進參除在外疏批未下未署經外竝卽牌招何如傳曰允
정조 21년
以大司諫尹長烈司諫崔烜獻納丁志元執義柳畊掌令尹寅基持平宋知濂牌不進罷職傳旨傳于金達淳曰只推
정조 21년
傳于洪仁浩曰禮房承旨馳詣宣武祠奉審摘奸以來
정조 21년
傳于金達淳曰大臣備局堂上引見
정조 21년
承旨前望單子入之睦萬中落點
정조 21년
傳于李相璜曰左副承旨入侍
정조 21년
傳于李相璜曰監印所仕進諸臣入侍
정조 21년
金達淳啓曰大司憲李城輔掌令許鍒在外執義柳畊掌令尹寅基持平宋知濂牌不進持平朴載德疏批未下監察茶時之意敢啓傳曰知道
정조 21년
李勉兢以義禁府言啓曰漢城府啓辭批旨內郞吏等令攸司照法處置事命下而當該漢城府判官洪樂莘前判官柳肅之指名現告矣洪樂莘今方待命拿囚柳肅之以比安縣監時在任所云依例發遣府羅將拿來何如傳曰允此時嶺南守令不可曠官以待照律而且非尤甚之處則分揀非可論令該曹作窠口傳差代待下批當日辭朝可也
정조 21년
吏曹口傳政事以鄭時養爲比安縣監
정조 21년
兵曹口傳政事以李文爀爲忠淸兵使
정조 21년
金達淳以刑曹言啓曰卽接禮曹移文則三和府水軍充定罪人李基承今式年東堂文科初試一所入格矣李基承依法典放送之意分付該道道臣何如傳曰允
정조 21년
金達淳以義禁府言啓曰兼漢城府判尹趙宗鉉前判尹金文淳施以畿郡徒竄之典事承傳啓下矣趙宗鉉金文淳京畿抱川縣徒竄而竝以承傳內辭意具罪目依例發遣府都事押送于各其配所何如傳曰允
정조 21년
金達淳以漢城府言啓曰中西兩部民家戶籍單子失火事草記傳曰戶籍設廳亦一都監則其事體之尊嚴擧行之關緊果何如而始旣無難循襲更又無難煩請法綱雖曰掃地寧有是乎亦何敢諉罪於郞官乎設廳以後判堂施以畿郡徒竄之典其餘堂上削職郞吏等令攸司照法處置諸堂之代今日政擇差待下批牌招開坐於該府勿爲更捧單於民戶一款及此後申明舊典無敢違越之道論理講確使之草記可也事命下矣臣等齊會本府更不捧單一款爛加商確則成籍之法例自當年春夏先捧單子謄書帳冊之後原單子不過爲本府休紙而待翌年春更捧葉張戶口始許踏印以給今此失火兩部籍單旣不得更捧則明春更捧之葉張戶口先期收捧依例移謄後待春成帖以給則無更捧單擾民之弊而有考葉張完籍之道以公以私實爲兩便依此擧行恐合事宜至若申明舊典之方戶口成籍關係不輕諸堂會同設廳於府內色郞主營部官監董古例卽然而近年以來不能恪守法意以致擅出府外單子被燒之境誠萬萬悚然各部單子臣等躬自照檢面飭郞僚進來部官從今以往雖一張籍單毋敬復出府門之外監董官逐日仕進董飭傳謄刻期畢役俾無如前延拖之弊至於年例獻民數趁歲末自當依前擧行而式年則視諸道遠近已有定限必於限內上送之意別關申飭待其齊到後藏籍之時獻民數更爲修正草記以嚴籍法以存古規之意敢啓傳曰知道
정조 21년
刑曹啓目漢城府戶籍廳書吏趙仁祿等原情云云問目內辭緣敢以不知漫漶爲說終不直陳者究厥罪狀尤極萬萬痛惡各別嚴刑於得情何如判付啓爲先以杖配照律姑放使其矣等定日書納後卽爲決勘草記爲良如敎
정조 21년
持平朴載德疏曰伏以臣素蔑學術徒事記誦冒取科目于今二十有七年矣聖恩如天無物遺棄以臣愚賤屢蒙拔擢如臣譾劣亦齒簪纓銓郞臺官朝拜夕除若將竝肩齊武於淸朝搢紳之列者有時提想慙汗浹衣蓋臣情勢不待臣言雖擧朝皆將知臣之人器淺薄知識疎莽不可以辱官方而忝名器則其在君恩亦旣誤矣若論臣情何敢晏然然則人臣風采與言議操履何待臣言殿下亦燭其一無可取而乃者柏府新命天牌儼臨臣驚惶愧恧決難仍據而抑且嚴畏義分黽勉出肅而顧臣素有偏風之症自數年以來加以病聵至於尋常接待之際聽聞多錯苟無是疾難免聾聵之譏況以此情勢至於承官任職之責雖置閑冗尙且不堪況臺閣者淸朝之耳目上可以奏達所聞下可以採聽群議者乎玆陳短章敢瀆崇聽伏乞天地父母亟許鐫遞臣職以安私分千萬幸甚臣於辭免之章不宜有所贅附而區區愚衷自有不已繼陳一言惟聖明垂察焉噫夫生民休戚亶係守宰至若加平郡守鄭殷祥自在湖邑已乏廉聲及到本郡專事剝割前冬嬖吏逋租三百餘石分徵村間闔境搔擾在京覘知刑具之摘奸而罔夜密通斷枷易笞無弊捱過遠近傳笑莫不駭嘆且乘轎法禁至嚴而恣意甘犯道路嗤點邑中居前光陽縣監韓師鎭者新自南邑瓜歸而乘其歉歲以米斗錢貫買來男女五十餘名作爲僮僕聞之者莫不駭愕其在本官之道宜使勸還本土而不此之爲看作例事爭價買賣亦作已物聽聞所及無不嗤罵臣謂加平郡守鄭殷祥亟施徒配之典其所作僮僕者令本道査實後一竝放還本土以慰南民而韓師鎮亦不可尋常處之亟令攸司嚴加重繩斷不可已也臣無任云云省疏具悉鄭殷祥事風聞雖難盡信諸條所論皆可一按可覈爲先拿處令道臣詳査實狀狀聞俾無瘝曠之弊韓師鎭事誠有是也則其罪豈止於重繩而已乎常時之壓良其律至嚴忍以歉歲民口勒買作僕之數至於半百名云者必有委折而然與殷祥共犯與否令廟堂嚴飭兩道道臣別定査官除尋常親執嚴覈狀聞仍卽刷還下送之意亦爲嚴飭師鎭令該府嚴問捧口招以聞爾其勿辭察職
정조 21년
丁巳九月初十日辰時上御便殿監印仕進諸臣入侍時左副承旨李相璜記事官金履永記事官承膺祚記事官吳泰曾直提學李晩秀行護軍李書九韓晩裕以次進伏訖上曰左傳卷首張葉太繁有刊落之道乎書九曰初雖以精約爲主而人名世譜自然繁瑣不免若是之多矣上曰地圖何不用東坡所定耶書九曰間多差誤故不取矣上命退諸臣以次退出
정조 21년
丁巳九月初十日午時上御誠正閣大臣備局堂上引見入侍時右副承旨金達淳假注書呂東植事變假注書金銓記事官承膺祚吳泰曾右議政李秉模兼戶曹判書金華鎮行上護軍金持默行大護軍李敬懋禮曹判書李時秀漢城判尹趙心泰刑曹判書趙尙鎮行大司成趙鎮寬行護軍徐龍輔李書九漢城右尹李益運校理朴吉源以次進伏訖上曰左承旨入侍出榻敎銓承命出傳行左承旨洪仁浩進伏秉模曰日氣連好聖體若何上曰一樣矣秉模曰寢睡水剌之節何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰元子宮小學進講今至第四卷睿學日就臣不勝歡忭矣上曰繼講冊子將議定而師傅及右諭善俱在外當從速收議矣上曰次對久未爲之而目今兩南民憂豈可一刻弛心乎今日次對使之爲之者此也秉模曰臣於日前登筵固已悉暴衷懇而以情以病萬無供職之望矣今日伏承傳敎下者身旣備位則有不敢偃然在家冒沒入來而下情悶縮不知所達矣第伏念嶺湖之沿野民憂誠如聖敎矣且臣之每所憂慮者濟州爲第一而伏見該牧使狀啓則七月之雨大有蘇枯之效云其次則嶺南之東沿亦免大歉年分狀雖未及到來而大體則亦不到於移粟之境云此兩處最所憂慮者而皆免大無誠不勝萬幸矣雖以嶺南稱爲歉歲而廟堂不可徑先搖動矣且道臣之秋巡似得其詳而馹路行過之時數斗落種之地或有陳荒處則見若一望蘆葦之場到處民人十百爲群遮路迎訴此所以歉歲之稱過於其實矣蓋以農形狀領略則尤甚面里姑未知如何而稍實邑則可謂平年矣大抵前年旣是均八路大有故推以貨殖貴賤之徵竊以今年爲慮矣諸路之得免大歉誠爲大幸矣至於西北則年來屢豐皆無設賑之時而今又大登矣此後數年之間若或有旱澇之爲災則不可不預爲之備趁今穀賤之時諸邑舊還各別準捧以充年來減縮之數則可弛日後之憂矣上曰幸行沿路邑當年耗條除減之後畿伯以營耗支放之不足有給代之請矣營耗之給代揆以國體不但不可而已況營穀不敢關由於廟堂則獨於給代豈可許施乎日前道狀與回啓之不爲嚴飭甚如何矣秉模曰聖敎誠允當矣華鎮曰營耗給代之名誠非古例恐不可煩請矣上曰摠廳穀乙卯加俵還穀事陽川等邑特以邑倅之登筵幸得除減而其餘數邑不以輦路邑倅不出擧條此等事蓋見牛未見羊不害爲仁術耶秉模曰事勢然矣上曰大抵摠廳還穀甲寅年定式之後以二萬石分給各邑而乙卯春以民食之艱乏該廳從民願加分其後年年仍爲加俵各邑此是二萬石恒定之外昨今年年事稍勝民反以爲苦今幸民人等以此稱苦特命除之至於仁川則係是定式石數之內則混同除減抑似未及照察而然矣若此則他邑豈無向隅之歎乎秉模曰此草記雖已啓下而姑未行會當改付標以入矣上曰在前直輸山城之穀自近年以來分輸平倉則轉輸之勞比昔不啻半減而今又以添還爲弊云者揆以民習誠爲可駭而旣是輦路施惠故仍以從之矣上曰今年舊還欲爲何以分排乎秉模曰諸路年分狀姑未上來當待其齊到爲之而兩南則舊還勢難分排而西北則不可不爲之矣上曰舊還之蕩減與每年分捧無非虛文書而徒爲民弊故右相雖稱鍊達事務而舊還之以最久條請捧者反歸於吏奸之徒滋民惠之未究蓋舊還文券愚民無以詳知況其最久者尤何以知得乎此等事欲爲矯弊而反爲生弊之端矣收捧不但如此雖以蕩減言之亦然今番行幸各邑舊還之特命焚券者欲杜此弊故耳秉模曰小民之納舊還者渠亦不知其年條只憑吏手所抄而納之者在在皆然矣今此焚券之後舊還名色吏雖欲容手而不可得矣上曰次對爲之秉模曰忠淸兵使金爔除拜已久而以其老母之病尙未辭朝情理旣如此則有難促令赴任今姑改差何如上曰依爲之令該曹口傳差出待下批明日辭朝可也出擧條秉模曰訓將以病勢之難强呈狀者屢矣上曰重任豈可輕遞乎秉模曰不但病勢且有切迫私情云矣上曰私情何事秉模曰方營先山緬事云矣上曰故將臣金聖應爲訓將時先朝特許其省掃此可爲授例矣有何靳許乎仍帶往來可也仍敎持默曰先卿爲訓將時出去平丘轉至於春川卿亦知之乎持默曰未能詳知矣上曰卿家事卿何以不知乎華鎮曰臣於日前奉審於義宮則門戶多毁傷處春間擇日修改何如上曰依此爲之好矣華鎮曰本曹歲鑄本錢十萬兩因經費不足逐年取用今旣無餘而目下需用之錢亦甚苟艱不可不及今變通而在前如此之時關西稅小米請得補用已多其例限三萬石劃付賑廳作爲句管而穀物仍留該道取耗取用價錢自京廳移送本曹則穀簿可無減損之慮本錢亦有還充之道故已與惠堂有相議者而事係穀簿下詢大臣處之何如上曰大臣之意何如秉模曰無論戶曹穀賑廳穀其爲公穀一也以錢換穀別無損益而關西穀簿近甚不敷故相金熤以小米區劃之請一切勿施事有所筵白重臣李命植以曾經道臣亦以此屢以爲言矣今於相換之後賑廳如或請得取用則與戶曹之直爲發賣別無異同此則另加嚴飭宜矣上曰依爲之出擧條持默曰普賢峰補土處當於涼生後改築而連値公故不得爲之矣今則日寒晷短有難始役姑待開春何如上曰年前改築後別無毁傷處否持默曰別無大段毁傷處而石築則略略頹圮矣上曰改築則待春爲之而卿須從近往見可也敬懋曰本局各道砲保所納俱係一營將校軍兵衣資奉足之需而近來外邑多不致意或拖至翌年二三月而不納者有之極爲駭然今年則歲前畢納過限守令草記論勘之意出擧條申飭行會何如上曰依爲之出擧條敬懋曰臣於大臣稟達雖伏承呈辭之敎而事係法外重任有不可仍帶往來矣秉模曰訓鍊大將李敬懋旣蒙給由之特恩而意在辭任語近屑越推考何如上曰依爲之出擧條心泰曰鷹峰來脈處宮牆北邊補土姑待春間爲之乎上曰聞近來所植之木春植者勝於秋植云然否心泰曰春植尤爲茂盛矣上曰然則待春爲之好矣上曰今番戶籍之失火者當爲幾卷心泰曰未滿二卷矣上曰京兆事萬萬駭然矣獻民數於王王拜受之云爾則戶籍事體至重且大況其設廳無異都監則出於府門之外以致失火之境者是豈成說乎秉模曰近年以來戶籍移謄之時多有出於府門外之事便成謬例其所循襲誠不勝驚駭矣書九曰日前以面里分等及抄戶事私爲往復於兩南道臣則皆以爲抄戶精詳而大體則分等爲便好云矣上曰大臣以爲何如秉模曰臣則初以抄戶爲簡便要約矣其後詳聞事情則抄戶之法亦不無虛實相蒙之患民或有向隅之歎反不如分等之不失大體矣上曰諸堂各陳所見可也華鎮曰臣於待罪畿營時嘗爲分等之法則此誠有虛實相蒙之弊蓋各民田土未必皆在於所居之地或身在尤甚面里而土地則在於稍實者有之或身在稍實面里而士地則在於尤甚者有之以致奸僞先出彼此相混之境似不如抄戶之爲精詳矣上曰田賦分等其來久矣蓋自禹貢時已有九等之法古則我國考績之法有九等而田政亦有九等之式至於年分之法敬差官勿送非古例而其外分等在前有許多層節尤甚之外又有尤尤甚等名色卿等亦見之否大抵分等之法易致災實之相蒙諸議以爲何如時秀曰無論分等與抄戶都在守令之能否若得其人而爲分等之法則抄戶亦在其中矣上曰禮判之言好矣誠在守令之善不善如何耳龍輔曰臣於待罪畿營時嘗爲抄戶則有勝於分等者蓋分等之法不無奸弊若稍實面里則只以實戶入之而其不實之戶則不入於其中以此言之則似不如抄戶之法矣書九曰抄戶之論亦非不好而大抵抄戶之時權在吏鄕存拔去就惟其所欲如是之際恐不無奸弊矣益運曰臣在嶺邑時嘗爲抄戶則果有實效矣華鎮曰無論抄戶與分等此等事不必先自搖動矣大抵民之奸僞有不可知厦氈之上此等酬酢雖爲深密而外方下吏或有聞知者虛實弄奸於是乎起此由於先知而預圖之致也姑待年分狀齊到之後臨時行會意外出令則庶可爲防奸之道矣上敎書九曰凡事欲詳細則反致相反雖不抄戶實惠下究則竝與面里分等而不爲只邑分等民可免於白徵惟在營邑之臣奉公之如何耳以此使兩南伯知之可也華鎮曰兩南年事以大體言之則不必如是憂慮矣秉模曰戶判所奏誠然矣兩南果不足憂慮矣上曰備堂先退仁浩曰昨日京兆堂上削職現告中前右尹李義駿亦入其中矣李義駿除拜本職後間或赴衙而以冊子核正之役旣在除本仕之中則混入現告事甚未安不察之當該郞廳推考原傳旨改付標以入何如上曰依爲之出擧條仍命退承史以次退出
정조 21년
丁巳九月初十日未時上御重熙堂右副承旨入侍時右副承旨金達淳假注書呂東植記事官承膺祚吳泰曾以次進伏訖上命書臺諫疏批訖敎曰先爲出給使有司堂上斯速行會可也賤臣承命出傳上曰蔡趾永何如人而其疏見之乎達淳曰不知其人之如何而其疏則全無見識不足掛齒矣上曰山林不做吏判誰可爲之乎達淳曰臣於昨日伏聞下前吏判處嚴敎傍觀爲切震懍矣第念本事李基讓停望蓋出於欲扶名義則此宜可奬恐不須摧折矣上曰承旨何知而又此妄發也仍命退承史以次退出
정조 21년
行都承旨徐邁修坐行左承旨李晩秀內閣直行右承旨尹得浮坐直左副承旨李肇源坐直右副承旨金勉柱坐同副承旨未差注書金履永仕柳遠鳴病假注書呂東植仕直事變假注書金銓仕
정조 21년
金達淳啓曰行工曹判書鄭民始判義禁邊得讓除拜後過三日不爲出肅事甚未安依定式推考警責仍卽牌招何如傳曰允
정조 21년
金勉柱啓曰合辭許久闕啓事甚未安除在外未署經疏批未下外未肅拜呈告人員竝卽牌招何如傳曰允
정조 21년
備忘記忠淸兵使李文爀下直長弓一張長箭一部片箭一部筒兒一箇賜給
정조 21년
傳于金達淳曰諸承旨持公事入侍
정조 21년
金達淳啓曰新除授承旨睦萬中年限已過何以爲之敢稟傳曰許遞前望單子入之待下批牌招察任
정조 21년
承旨前望單子入之李晩秀蔡弘遠落點
정조 21년
傳于金達淳曰左副承旨入侍
정조 21년
傳于李晩秀曰左議政入侍
정조 21년
傳于李晩秀曰右承旨左副承旨許遞與未差之代前望單子入之待下批牌招察任
정조 21년
承旨前望單子入之李鼎揆尹得孚金祖淳尹光普落點
정조 21년
吏曹參議前望單子入之李勉兢落點
정조 21년
李晩秀以成均館大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接四學牒報則兼南學敎授金近淳奉命在外兼東學敎授兼西學敎授未差當等學製俱不得設行云令政院稟旨擧行何如傳曰允
정조 21년
金達淳啓曰都承旨李鼎揆右承旨尹得孚同副承旨尹光普未承牌左承旨李晩秀左副承旨金祖淳未肅拜臣吏兵批兼進之意敢啓傳曰知道
정조 21년
有政吏批判書宋煥箕在外參判徐邁修進參議李勉兢進右副承旨金達淳進以趙德潤爲執義洪時溥爲持平李秉鼎爲觀象監提調洪樂游爲東學敎授沈象奎爲西學敎授宋厚淵爲典牲判官養賢庫主簿沈鎜檢閱金履永壯勇營提調鄭民始以上竝單付故府使李裕遠贈兵參例兼故郡守李汝晦贈左承旨例兼忠淸兵使李文爀兩代追贈
정조 21년
兵批判書李祖源病參判柳誼病參議李文會病參知尹致性入直進前承旨金達淳進大護軍金載瓚護軍李祖承李集斗副護軍李魯述李基讓朴載淳李相璜睦萬中副司直柳畊宋知濂以上竝單付
정조 21년
李晩秀啓曰行都承旨李鼎揆時在慶尙道慶州地同副承旨尹光普時在忠淸道尼城地竝斯速乘馹上來事下諭何如傳曰竝許遞
정조 21년
以檢閱金履永肅拜單子傳于李晩秀曰望單姑未啓下則焉敢徑呈肅單乎其罪狀拿問捧納承旨亦爲禁推肅拜勿施
정조 21년
李晩秀啓曰右副承旨金達淳禁推事命下矣依定式遞差傳旨捧入之意敢啓傳曰知道
정조 21년
注書金履永拿處代以李弘謙爲假注書
정조 21년
承旨前望單子入之徐邁修李肇源金勉柱尹光顔落點
정조 21년
李晩秀啓曰新除授同副承旨尹光顔時在京畿龍仁地斯速乘馹上來事下諭何如傳曰許遞前望單子入之待下批牌招察任
정조 21년
備邊司以金持默爲壯勇大將
정조 21년
李肇源啓曰摠戎使金持默移拜壯勇大將矣將兵之任不可一刻無兼察之人何以爲之敢稟傳曰前摠使兼察
정조 21년
李肇源啓曰新除授壯勇大將金持默卽爲牌招傳授虎符及傳令牌何如傳曰允
정조 21년
以摠戎使望筒傳于李肇源曰前望單子入之
정조 21년
摠戎使前望單子入之趙心泰落點
정조 21년
兵曹摠戎使單趙心泰御營大將單李漢豐
정조 21년
傳于徐邁修曰在外工曹參判許遞前望單子入之工曹參判前望單子入之洪明浩落點
정조 21년
李晩秀以弘文館言啓曰本館下番姑降入直事甚未安副應敎韓光植校理安策副校理鄭東榦修撰李升運副修撰洪秀晩旣有只推之命修撰李升運副修撰洪秀晩卽爲牌招推移入直副應敎韓光植校理安策副校理鄭東榦一體牌招察任何如傳曰允
정조 21년
以副應敎韓光植校理安策副校理鄭東榦修撰李升運副修撰洪秀晩牌不進罷職傳旨傳于金勉柱曰只推
정조 21년
尹得孚以奉常寺都提調提調意啓曰東籍親耕田所種唐黍打作則所出爲一石十三斗粘粟打作則所出爲六斗稻打作則所出爲四石十三斗豆打作則所出爲九斗太打作則所出爲一石十一斗之意敢啓傳曰知道
정조 21년
金勉柱以義禁府言啓曰光陽前縣監韓師鎮令該府嚴問捧口招事傳旨啓下矣韓師鎮下去京畿加平地云依例發遣府羅將拿來何如傳曰允
정조 21년
禁府啓目漢城判官洪樂莘原情云云問目內辭緣泛稱遲晩刑推得情何如判付啓各別嚴勘放送爲良如敎
정조 21년
大司諫尹長烈司諫崔烜掌令尹寅基持平朴載德獻納丁志元校理朴吉源副校理洪樂游啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆襸謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相貫者此而置之則又不知幾介凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在出置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之極逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮過也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之決案孥戮籍産之律不施於此賊其可曰國有三尺乎且況逆復正法之後六字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸鎖之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積二十字刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀割答曰不允
정조 21년
大司諫尹長烈司諫崔烜掌令尹寅基持平朴載德獻納丁志元啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆襸之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不小之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之決案旣遲晩後物故則不可以未及決案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種夬施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所自爲一時之所做出和同之類必有其人黨與之討不容少忽而旣搜之文書傡皆付丙未露之端緖全不究覈獄體疎虞寧不寒心到今追究之道惟在親屬奴傔之及時訊鞫而章疏之請俱未蒙允治獄之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之生出二夏賊則此非一朝一夕之故其凶言逆謀傳襲有素平日之爛漫酬酢一家之尋常倡和推此可知賊恭正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容蹔緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割胸肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿憤愈激惟其伸王法討國賊之道只在追施一款則凶如此賊逆如此賤者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰八字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜惟意所欲樂禍忌忮爲世側目厥惟久矣暗結妖宇之父子昏夜綢繆情跡除祕隱然自比於戚聯之人至欲擬擧於握兵之任長惡助勢便一窩主及夫賊宇之輸款渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公座稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕戲彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶薄物細故潛藉逆復之姻婭七字刀割與二字刀割之說旣已遲晩三字刀割他日之計明白納招甚至於干涉善復自知當死之供吐實於平問之下其窮凶情節更可言有賊如此不施邦刑則天綱絶矣王法乖矣宇鎮之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已決案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣柰之何纔到湖界旋從迃路初則領赴本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎮捧根脚夬正王法噫嘻痛矣亂臣賊子從吉何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰忒狡惡之極也噫彼星漢之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沫飮疾聲嚴討而渠乃身居臺職忽稱顚狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 21년
掌令尹寅基持平朴載德啓曰守令之職卽所以體九重分憂之念任百里牧民之責而刑杖之具皆用校定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律新除授大司憲李城輔時在京畿驪州地掌令許鍒時在開城府地請竝斯速乘馹上來事下諭答曰不允下諭事依啓
정조 21년
大司諫尹長烈司諫崔烜啓曰罪人克觀以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑然徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒益狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問快正典刑答曰不允柳師文事亟停勿煩
정조 21년
行工曹判書鄭民始疏曰伏以臣猥上尺疏冒陳衷懇竊庶幾天地父母照察憐憫必有以處之俾不至顚頓狼狽矣誠未足以上格詞未足以仰感及奉批旨未蒙兪音臣於是愕然失圖不知措躬之所噫不擇燥濕隨處殫竭卽臣素所自期才苟可以了事病不至於妨務則何敢出厭煩便身之意不避煩屑之懼自速瀆撓之罪哉批旨中以重任不可輕遞爲敎惟其重任也故不敢久據以貽病公害事之患當初受命豈不知萬萬不稱而恩出特畀義難言私冒昧承膺不過爲時月之計而荏苒之頃已過十朔非不殫誠悉力思欲自效而軍旅之事未嘗學也疾病之來轉益痼焉隨事勉勉而尙未得其要領終日役役而實則無所成就點檢受任之後未有絲毫之可記螡蝱之不能負山駑之不能致遠理勢固然臣之殘劣不啻如螡蝱駑而强所不能烏能有濟事未集而心已先病任之久而績無可考每一循省如負大何恧蹙悚惶食息靡安雖欲另加策勵益竭鹵鈍而秋涼漸深痰症越添凝滯於胸膈之間流注於支末之際頭疼脚酸已是難堪而當其苦劇之時精神昏塞百體無力尋常事爲亦未能照檢屢試醫藥終未見效此時已如此冬寒之後斷可知矣將兵之職非他官比正宜別擇可堪之人以圖責成之道而祗爲遞易之難愼不量才器之當否乃以如臣者矇然蹲據終致公私之狼狽實非所以重其事之意也臣以孤根弱植偏荷洪私揚歷華貫濫躋崇顯人非鬼猜理必無幸而專賴我聖上曰覆曲念之眷幸免罪戾得以全保獨於今日力不勝任病實難强仰煩疾痛之呼未蒙體諒之恩此殆臣命卒之秋而不亦有欠於終始生成之澤乎負乘之懼旣切悶迫之私轉極冒犯嚴畏申控號籲伏乞聖明俯垂矜察將臣所帶壯勇之任亟賜鐫遞以安賤分千萬至祝臣無任云云答曰省疏具悉辭懇之外營務適相妨所辭許施
정조 21년
敎摠戎使趙心泰書王若曰君所注意者將方軫聽鼙之衷國之大事在戎庸畀授鉞之任宸簡旣屬廟剡攸歸眷彼北城一營實我東方重鎭臨津漢水列左右襟帶之形雲臺露峰壯表裏險阻之勢世稱右輔節度建牙纛於城闉位列五營將臣參籌策於廊廟第玆昇平之歲久以致弊瘼之日滋戎政則未曾繕修器械朽鈍餉儲則莫察奸竇倉庾耗虛顧此時尤難其人而今日孰膺是選唯卿戎垣宿望將家遺風拔擢卿班四營遍登壇之任經營新邑三載訖築城之功所以望實之俱隆迺知才器之益著玆授卿以摠戎使卿其祗服新命殫舊猷肅組練而撫三軍宜懋已施之效壯藩蔽而鎭一路須體申誥之私於戲若熟路之駕輕車何待責勉之諭要盤根之別利器無負委畀之衷故玆敎示想宜知悉知製敎洪樂游製進
정조 21년
丁巳九月十一日辰時上御誠正閣諸承旨持公事入侍時行都承旨洪明浩行左承旨洪仁浩右承旨李勉兢左副承旨李相璜右副承旨金達淳記事官金履永假注書呂東植記注官金良倜記事官吳泰曾檢校直閣金勉柱以次進伏訖上命書傳敎曰下直閫帥入侍又命書傳敎曰下直守令入侍履永承命出傳與忠淸兵使李文爀比安縣監鄭時養偕入進伏上命書傳敎曰兩司中有情勢人許遞政官牌招開政差出待下批牌招使之備員署經仍敎曰近來臺諫無端違牌看作例事豈可成說乎有情病外勿爲違牌之意承宣出諭可也明浩讀奏江原監司徐有防狀啓安峽縣監金熙采到任事相璜讀奏江原監司徐有防狀啓淮陽府反庫事仁浩讀奏東萊府使鄭尙愚狀啓送使倭上船宴設行事達淳讀奏慶尙左水使李得駿狀啓東萊境漂到異國船還歸事忠淸監司韓用和狀啓吏曹判書宋煥箕上來時給馬事有旨祗受事統制使尹得逵狀啓今秋水操停止官鎭門聚點擧行事平安監司朴宗甲狀啓金城別將桂觀民到任事平安監司朴宗甲啓本充軍罪人姜翼文三和府到配事忠淸監司韓用和啓本罪人崔才孫永同縣到配事分書判付訖上命書榻敎曰壯勇大將鄭民始許遞代出代間都提調摠察從事官發牌聽傳敎上曰印所仕進相妨左副承旨許遞出榻敎相璜先退上命書傳敎曰職非一品筵中雖未辭懇秋後勘簿之際擧行之相妨多在於不兼惠廳壯勇提調李時秀許遞前提調鄭民始仍任上曰吏曹參議前望單子入之待下批牌招參政出榻敎勉兢先退上曰閫帥守令進前文爀進奏職姓名上曰擧顔年幾何文爀曰七十矣上曰日前該道水使以衰憒遞免矣卿則可謂强健矣下去善爲之也詰戎亦是急務而戢盜之政尤宜各別爲之也卿是李彦敬之父乎文爀曰然矣而與金海府使李身敬爲五寸矣上曰金海之還弊如何云耶文爀曰今年嶺南頗爲歉荒故還弊卒難釐正云矣宣諭訖文爀先退時養進奏職姓名上曰爾是故宰臣之子耶時養曰然矣上曰宣諭及七事竝除之須體予不忘汝家之心勉爲之也今年之嶺邑尤宜各別圖治處也又敎曰爾之姪鄭取善今則蘇病乎時養曰尙未夬蘇矣上曰在謫幾月而蒙放乎時養曰三年而放還矣上曰經傳今讀幾許時養曰本來才鈍旣讀旋忘且雖熟誦亦不敢質言其能誦云矣上曰取善奉宰臣之祀乎時養曰奉祀則渠之兄子爲之矣上曰爾於何年筮仕時養曰庚戌年爲初仕矣上曰年幾何時養曰五十三矣時養先退上命書傳敎曰明日摛文院齋宿再明日朝眞殿行禮十五日眞殿展拜後簾帳修改仍爲齋宿於摛文院十六日咸興永興本宮衣幣香燭親傳該房知悉履永曰政院日記自有所重而冊衣以生布粘糊爲之故多致蠧傷所見不成說矣若以落幅紙爲衣則似無粘糊生蠧之患矣上曰以紙換布非不好矣而古例何可遽改頻頻曝曬可也仍命退諸臣以次退出
정조 21년
丁巳九月十一日午時上御便殿左議政入侍時行左承旨李晩秀記事官金履永記注官金良倜記事官吳泰曾左議政蔡濟恭以次進伏訖濟恭曰近日霜氣催寒聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣上曰嶺南年事近有所聞耶濟恭曰一邊則大無云矣上曰戶判則質言其不然矣濟恭曰沿海處不但嶺南湖南亦不免歉云矣上曰昨筵有抄戶分等甲乙之論李益運以爲抄戶較詳而比終近於零碎雖面里分等亦有異於邑分等朝家事當持大體而已矣濟恭曰聖敎誠然矣上曰望日摛文院齋宿時當更接矣命退諸臣以次退出
정조 21년
丁巳九月十一日未時上御便殿左承旨入侍時行左承旨李晩秀假注書呂東植記事官金景煥記注官金良倜以次進伏訖上曰俄者承旨下批中尹得孚未經承旨故特除矣勿以年限之已過違牌之意使之諭之可也賤臣承命出傳上曰摠戎使望筒促入可也景煥承命出傳持入摠戎使望筒晩秀曰新除授摠戎使趙心泰卽爲牌招傳授密符及敎諭書何如上曰依爲之出擧條上命書傳敎曰前御營大將李漢豐仍任牌招傳授命召仍命退承史以次退出
정조 21년
丁巳九月十一日申時上御便殿左承旨左副承旨入侍時行左承旨李晩秀左副承旨金祖淳假注書呂東植記注官金良倜記事官承膺祚以次進伏訖上曰輦路邑應製試券當親考檢書官及閣吏入來待考下修正榜目可也上曰印所仕進抄啓文臣一人入來可也賤臣承命出傳與抄啓文臣黃基天偕入進伏上敎基天曰爾與檢書官同修榜目可也上曰印所仕進人李書九明日使之入來內閣可也賤臣承命出傳上曰左副承旨許遞與未差之代前望單子入之待下批牌招推移入直出榻敎仍命退承史以次退出
정조 21년
行都承旨徐邁修齋宿行左承旨洪義榮齋宿行右承旨李晩秀齋宿左副承旨李肇源齋直右副承旨金勉柱齋宿同副承旨閔昌爀齋直注書柳遠鳴病一員未差假注書呂東植齋宿李弘謙齋直事變假注書金銓仕
정조 21년
大駕詣摛文院入堂內後內閣政院玉堂藥房口傳問安答曰知道
정조 21년
徐邁修啓曰明日眞殿行禮相値視事頉稟之意敢啓傳曰知道
정조 21년
金勉柱啓曰大司憲李城輔掌令許鍒在外執義趙德潤持平洪時溥傳旨未下掌令尹寅基持平朴載德呈辭監察茶時之意敢啓傳曰知道
정조 21년
傳于李肇源曰出宮門路以協陽門爲之
정조 21년
李肇源啓曰今日齋宿時別侍衛不可不備員而兵曹判書李祖源以身病不爲入來卽爲牌招何如傳曰允
정조 21년
承旨前望單子入之洪義榮閔昌爀落點
정조 21년
吏曹口傳政事禮曹參判尹得孚仍任事承傳
정조 21년
以執義趙德潤持平洪時溥牌不進傳旨傳于金勉柱曰只推
정조 21년
以水原留守徐有隣狀啓外營把摠曺命業遷轉代以前五衛將金鎮恒差下事傳于金勉柱曰曺命業營將可謂毛將焉傅差代非所可論狀啓還下送下敎幾日無一言皁白兵判事何其疎忽乎
정조 21년
以統制使尹得逵狀啓釜山僉使朴宗和開雲萬戶吳興大爲先罷黜其罪狀今攸司稟處左水使李得駿東萊府使鄭尙愚罪狀亦令廟堂稟處事傳于李肇源曰名以邊帥不諳邊上格例有此違格之狀聞邊政雖嚴受敎至重則特敎措辭明有年前定式而爲統帥者萬一不知有受敎則其罪何居知而故犯又其罪尤如何何以違越之委折令廟堂關問草記此狀啓還下送
정조 21년
洪義榮以弘文館言啓曰本館下番姑降入直事甚未安副應敎韓光植校理安策副校理鄭東榦修撰李升運副修撰洪秀晩旣有只推之命修撰李升運副修撰洪秀晩卽爲牌招推移入直副應敎韓光植校理安策副校理鄭東榦一體牌招察任何如傳曰允